[image: image1.png]ROMANIA




Parlamentul  României

Camera  Deputaţilor

Comisia pentru industrii si servicii










Bucureşti, 28.02.2012





                                                    Nr.23/357/2011
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru modificarea şi completarea Legii nr.296/2004 privind Codul Consumului, a Ordonanţei Guvernului nr.99/2000 privind comercializarea produselor şi serviciilor pe piaţă şi a Ordonanţei de urgenţă a Guvernului nr.97/2001 privind reglementarea producţiei, circulaţiei şi comercializării alimentelor, transmis cu adresa nr.P.L.x. 583 din 7 noiembrie 2011.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera Deputaţilor este Cameră decizională.

VICEPREŞEDINTE,

Alin Silviu Trăşculescu

Parlamentul  României

Camera  Deputaţilor

Comisia pentru industrii si servicii

Bucureşti, 28.02.2012





                                                            Nr.23/357/2011
R A P O R T

asupra proiectului de Lege pentru modificarea şi completarea Legii nr.296/2004 privind Codul Consumului, a Ordonanţei Guvernului nr.99/2000 privind comercializarea produselor şi serviciilor pe piaţă şi a Ordonanţei de urgenţă a Guvernului nr.97/2001 privind reglementarea producţiei, circulaţiei şi comercializării alimentelor


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, spre dezbatere şi avizare în fond, cu proiectul de Lege pentru modificarea şi completarea Legii nr.296/2004 privind Codul Consumului, a Ordonanţei Guvernului nr.99/2000 privind comercializarea produselor şi serviciilor pe piaţă şi a Ordonanţei de urgenţă a Guvernului nr.97/2001 privind reglementarea producţiei, circulaţiei şi comercializării alimentelor, provenit dintr-o propunere legislativă a domnului senator Staicu Dumitru Florian – PD-L, transmis cu adresa nr.P.L.x. 583 din 7 noiembrie, 2011, înregistrată la comisie sub nr.23/357 din 8 noiembrie 2011.



Consiliul Legislativ, cu adresa nr.499/02.05.2011, avizează favorabil propunerea legislativă cu observaţii şi propuneri.



Guvernul, prin actul nr.1328/03.06.2011, nu susţine adoptarea propunerii legislative.



Consiliul Concurenţei, în punctul său de vedere, precizează că propunerea legislativă contravine reglementărilor naţionale şi europene în domeniul concurenţei şi poate produce efecte negative asupra consumatorilor.



Senatul, conform art.75 alin.(2) teza a III – a din Constituţia României, republicată, a adoptat propunerea legislativă cu amendamente.



Comisia pentru buget, finanţe şi bănci, cu avizul nr.22/478/23.11.2011, avizează negativ proiectul de lege,  iar Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi, cu avizele avizul nr.24/688/05.12.2011, respectiv nr.PL-x 583/2011/14.11.2011, avizează favorabil proiectul de lege.



Proiectul de lege are ca obiect de reglementare modificarea şi completarea unor acte normative, urmărindu-se asigurarea unei mai bune informări a consumatorilor şi protejarea intereselor acestora.

Proiectul prevede obligaţia operatorilor economici de a comercializa produse sau servicii însoţite de documente care să specifice costul de producţie al acestora, conform evidenţelor contabile, astfel:

- producătorii au obligaţia să pună pe piaţă doar produse care sunt însoţite de documente în care să fie specificat costul de producţie;

- vânzătorii trebuie să informeze consumatorii despre preţul final, despre costul de producţie al produsului şi să ofere acestora toate informaţiile şi documentele tehnice care trebuie să însoţească produsul;

- la vânzarea în reţeaua de distribuţie, operatorii economici care oferă spre vânzare produse sau servicii trebuie să indice costul de producţie, preţul de vânzare/tariful şi preţul pe unitatea de măsură.



Membrii Comisiei pentru industrii şi servicii au examinat proiectul de lege în şedinţa din 28 februarie 2012 şi au hotărât, în unanimitate, să propună Plenului Camerei Deputaţilor respingerea acestuia, din următoarele considerente:
- indicarea costului de producţie este de natură să genereze o percepţie falsă asupra profitului realizat de vânzător, întrucât vor fi oferite date numai cu privire la etapa producţiei bunurilor, alte categorii de cheltuieli care conduc la formarea preţului final şi care sunt ocazionate de transport, asigurare, conservare, marketing, promovare, precum şi adaosurile practicate de vânzătorii de pe filiera de produs, nefăcând obiectul informării consumatorilor;
- afişarea costurilor de producţie ale unui produs constituie o formă de transparentizare a unor informaţii strategice aparţinând operatorilor economici şi, implicit, a politicilor comerciale ale acestora, putându-se dezvolta, în aceste condiţii, un mecanism care să permită concurenţilor de pe o anumită piaţă să cunoască politica comercială promovată de fiecare dintre aceştia şi, în final, la diminuarea concurenţei ce ar trebui să se manifeste tocmai prin practicarea unor preţuri şi condiţii comerciale diferite;
- se pot crea artificial bariere la intrarea pe piaţă sau în calea comerţului liber cu produse şi servicii, condiţia de a furniza costurile de producţie neputând fi implementată la nivelul produselor fabricate în afara ţării şi, în aceste condiţii, produsele fabricate în România vor suferi creşteri artificiale de preţuri.



La lucrările comisiei au participat invitaţi din partea Consiliului Concurenţei: domnul Angliţoiu George – şef serviciu şi din partea Autorităţii Naţionale pentru Protecţia Consumatorilor: doamnele Răduţ Laura  – comisar şi Antohi Violeta –consilier juridic


La lucrările comisiei au fost prezenţi 16 de deputaţi din totalul de 30 de deputaţi membri ai comisiei, 3 deputaţi fiind în protest parlamentar, iar 11 deputaţi fiind absenţi.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

                 VICEPREŞEDINTE,                                         SECRETAR,
               Alin Silviu Trăşculescu                                        Mircea Marin
Consilieri parlamentari,
Viorela Gondoş
Isabela Robe

